khistorydata/jeongjo-sjw-relations huggingface dataset:
정조 16년
申耆啓曰新除授觀象監提調徐浩修方在罷散中何以爲之敢稟傳曰敍用
정조 16년
兵曹口傳政事副司直洪明浩
정조 16년
御醫李惟鑑書啓左議政蔡濟恭病症大槪脈度與咳嗽寒熱等症與昨日一般而湯藥則決意不服無以强勸矣主家以爲旣不服藥王人之來留胥命所事體所在尤萬萬惶悚斯速撤歸之意縷縷爲言而臣則不敢擅便姑爲仍留之意詮次啓達傳曰仍留看病
정조 16년
趙衍德以禮曹言啓曰靖陵陵上石物有頉處慰安祭今初三日當爲設行而本陵兩官皆有闕其代卽令該曹口傳差出以爲備員將事之地何如傳曰允
정조 16년
吏曹口傳政事以任光白爲靖陵直長朴宗球爲參奉
정조 16년
申耆以兵曹言啓曰依下敎內局進上時貰立軍人等一竝捉來査問則去月二十九日藝文館軍士一名內三廳軍士一名今月初一日內三廳軍士二名藝文館軍士一名忠義廳軍士一名初二日藝文館軍士一名武兼廳軍士一名西所軍士二名果爲捧貰以立矣內局軍士適値不足勢不得不移用他處之軍則其在事體固當往役之不暇而捧貰云云萬萬可駭同貰錢一兩零一一推給於內局所屬而此莫非臣曹不能檢飭之致惶恐無地而各其當該伊日入直首官員及番將衛將難免不察之罪竝汰去藝文館官員令政院捧現告稟旨勘處何如傳曰允
정조 16년
趙衍德啓曰因兵曹草記藝文館官員令本院捧現告稟處事允下矣何傳旨捧入乎敢稟傳曰罷職傳旨捧入
정조 16년
權以綱以義禁府言啓曰前承旨李祖承推考事傳旨啓下矣李祖承係是宰臣依法典待草記批下捧供之意敢啓傳曰飭已行放送可也
정조 16년
都承旨未差行左承旨李得濟坐右承旨趙衍德坐左副承旨未差右副承旨申耆坐同副承旨李冕膺坐假承旨黃處中坐直注書李海淸仕直一員未差假注書趙台榮仕事變假注書未差
정조 16년
大殿王大妃殿惠慶宮中宮殿內閣政院藥房口傳朝問安答曰知道
정조 16년
大殿內閣政院口傳夕問安答曰勿爲問安王大妃殿惠慶宮中宮殿內閣政院藥房口傳夕問安答曰知道
정조 16년
黃處中啓曰大司憲李𡊠執義李殷模掌令宋翼孝持平張至顯韓致應未肅拜掌令宋煥箕在外監察茶時之意敢啓傳曰知道
정조 16년
黃處中啓曰禁衛營將官來言今日本營軍兵日次私習云矣敢啓傳曰知道
정조 16년
黃處中啓曰御營廳將官來言今日本廳軍兵日次私習云矣敢啓傳曰知道
정조 16년
黃處中啓曰藥房提調金文淳副提調金憙伏承批旨有痰壅氣鬱與昨一樣之敎此時診察決不容少緩而湯劑之連日停止尤萬萬焦煎敢此冒萬死更爲請對矣傳曰退去然後可以穩攝何如是煩瀆乎
정조 16년
黃處中啓曰前閣臣吳載純徐浩修李秉模徐鼎修卽伏見下藥院批旨尤不任萬萬焦煎爲承候來詣閤外請對矣傳曰退去然後可以穩攝何如是煩瀆乎
정조 16년
黃處中啓曰藥房提調金文淳副提調金憙雖伏承退去然後穩攝之敎聖候諸節比昨無減而進御湯劑尙未議定則晏然退去是豈臣分之所敢出乎敢此冒萬死更爲請對矣傳曰今番靜攝違例越格之事非止於不許診一事昨日以前越添之時猶不許接況今稍歇後一樣而豈可無端酬應乎退待院中可也
정조 16년
傳于黃處中曰兵曹參知前望單子入之待下批牌招察任
정조 16년
兵曹參議前望單子入之權以綱落點
정조 16년
傳于黃處中曰公而體貌苟且私而獨勞多日提調許遞
정조 16년
傳于黃處中曰提調前望單子入之
정조 16년
傳于黃處中曰都承旨許遞
정조 16년
兵曹以申大謙爲訓鍊中軍姜五成爲禁衛中軍
정조 16년
醫官李惟鑑書啓左議政蔡濟恭病症大槪脈度與諸節比昨別無加減湯藥則無意煎服而主家以御醫之留在陋所添一心𧏮力請撤還而臣昨伏承仍留看病之命故仍留之意詮次啓達傳曰還來
정조 16년
都承旨洪明浩靖陵石物有頉處奉審後書啓裳石運入之役石手數多則雖一日之內可以還安而至於欄干還建之役柱石撑柱石不過暫時築址後橫圓石可以卽地還完土役則初無可爲處而撑石缺落卽一耳邊亦非大段用力處以油灰合付所見似無礙眼矣傳曰禮戶判詳問形止於奉審承旨後依宣陵石物付白鑞之已例及長陵石物付油灰之例以舊件用之吉日念後推擇而畢役不過數時間可爲者依此知悉預爲措備事分付仍令禮判嚴飭各陵官處各別小心奉審此後石物以油灰或有從便縫綻一依先朝播種從便爲之之受敎遵行事發帖嚴飭大抵近來齋郞輩唯以役處看作尋常雖不索言寧不寒心更或有一毫不勤當該齋郞各別嚴繩以嚴爲所重之事體此意禮判一體知悉油灰所用亦令禮判親審分送此亦唯在禮判商量爲之之如何亦豈皆爲分送乎一體知悉
정조 16년
都承旨未差行左承旨李得濟坐右承旨趙行德坐左副承旨未差右副承旨申耆坐同副承旨李冕膺坐假承旨黃翼鎭直注書李海淸仕直一員未差假注書鄭尙愚仕事變假注書任㸁仕
정조 16년
趙衍德啓曰大司憲李𡊠執義李殷模掌令宋翼孝持平張至顯韓致應未肅拜掌令宋煥箕在外監察茶時之意敢啓傳曰知道
정조 16년
李冕膺啓曰禁衛營將官來言今日本營軍兵日次私習云矣敢啓傳曰知道
정조 16년
李冕膺啓曰御營廳將官來言本廳軍兵日次私習云矣敢啓傳曰知道
정조 16년
傳于申耆曰以奏御點畫之不審古人猶稱死罪況臺疎體貌何如則許遞之提擧曰以遞差昨日朝報之眼外看過可知不誠如此何心開口兩司諸臣一竝遞差目不識丁雖曰武夫本色而律名之同異不是難分之事則劫於臺章二字徒知如律令捧入庸劣莫甚眞假勿論職是承宣則不可付之不足責假承旨羅潤祿竝本職汰去苟有可言亦非禁令則館中拜箚有何難事忽於闕外書呈拜箚之禮行於金虎門乎行於陋弊民舍乎由前由後無非貽羞後弊所關俱不可仍置當該玉堂一竝遞差政官待明朝牌招開政
정조 16년
傳于羅潤祿曰南所五衛將汰去
정조 16년
傳于黃處中曰南所五衛將汰去
정조 16년
傳于李冕膺曰五衛將有闕之代令該曹口傳差出
정조 16년
兵曹口傳政事以金得衍崔慶臣李顯昌李永老爲五衛將
정조 16년
負罪臣吳載純徐浩修李秉模朴祐源金憙徐鼎修徐龍輔鄭東浚尹行任徐榮輔等疏曰伏以臣等不忠無狀死有餘罪而顧今聖候欠寧已至幾日院直未設診筵落阻當進之劑尙未議定此已有國家有君臣以來所未聞所未有之事而聖心逾惱嚴敎荐降藥院喉院經宿一空朝野焦遑不知攸措殿下縱不自念何不念宗社之重殿宮之憂乎以臣等罪負豈敢抗顔開口輒事煩瀆於靜攝之中嚴畏之下而日已向晩心肝如焚冒萬死疾聲呼籲伏乞聖明亟備保護之任仍許召接以爲診候議藥之地千萬懇祝傳于李冕膺曰欲穩靜攝養相箚且不宣批容俟明日之意先令錄事往傳則此疏何可酬應還給
정조 16년
右承旨趙衍德右副承旨申耆同副承旨李冕膺等疏曰伏以臣等愚迷顚錯自陷罪戾昨夕今朝荐伏承嚴敎屢煩靜攝中酬應臣罪至此鈇鉞猶輕以臣等惶蹙俟勘之蹤顧何敢待漏入闕而顧今玉候違豫尙未復常藥院一空診筵路阻萬萬焦遑他不暇顧冒萬死仕進而三提調備員之啓又未蒙允臣等相顧抑塞罔知攸措此時瀆擾非不悚悶而罪名未勘之前職名自如則有不忍自阻於天地父母之前相率呼籲伏乞聖明俯賜諒察內局諸任開政差出三廳醫官亦令召入以爲趁卽請診之地千萬顒祝臣等無任屛營祈懇之至傳于李得濟曰以俟勘逬出之蹤焉敢呵導赴公行承宣之事乎以此飭敎之後又焉敢尋章論事乎萬萬駭然如許上疏豈可賜批乎當處分其間南所衛將假承旨姑爲差下
정조 16년
行都承旨趙尙鎭未肅拜行左承旨李洪載未肅拜行右承旨李鼎揆坐直左副承旨金履翼未肅拜右副承旨李百亨坐直同副承旨尹東晩未肅拜注書李海淸汰去一員未差假注書鄭尙愚仕直趙台榮仕事變假注書任㸁仕
정조 16년
李百亨啓曰大司憲執義掌令持平二員未差掌令一員在外監察茶時之意敢啓傳曰知道
정조 16년
李百亨啓曰備邊司郞廳來言今日賓廳日次而上候靜攝中不得來會云矣敢啓傳曰知道
정조 16년
傳于羅潤祿曰藥房都提調前望單子入之
정조 16년
李百亨啓曰今日政新除授玉堂竝待下批牌招以爲推移入直之地何如傳曰待下敎牌招
정조 16년
有政吏批判書金思穆參判李在學參議沈煥之進假承旨羅潤祿進以趙尙鎭李鼎揆李百亨爲承旨趙宗鉉爲大司憲權以綱爲大司諫申禹相爲執義柳雲羽爲司諫鄭景祚爲掌令高宅謙李翊模爲持平朴瑞源爲獻納韓商新爲正言林道浩爲校理李羽晉爲副校理宋民載爲副修撰
정조 16년
兵曹判書李秉模參判閔台爀病參議權以綱入直進參知李思祚病假承旨羅潤祿進副司直徐浩修單付
정조 16년
李鼎揆啓曰新除授右副承旨李百亨卽爲牌招何如傳曰允
정조 16년
傳于羅潤祿曰昨日承宣擧措比之三司自有庸佼之別以今不顧禮貌之時此等處宜示弦韋諸承旨竝卽牌招察任傳于羅潤祿曰注書李海淸汰去注書李海淸汰去代以趙台榮爲假注書
정조 16년
尹東晩啓曰大司諫權以綱纔入肅單而謂有稟達事不待承史徑先前導以出事極未安推考警責何如傳曰允
정조 16년
大司諫權以綱啓曰臣適於騎省直中忽伏奉諫院除命當此上下焦迫之時他不暇顧章皇出肅而臣之所欲稟達者藥院之備員也臺臣之許入也一則出於憂遑之忱二則出於匡救之意俄於詣臺之路通于政院要與詣閤則政院諉之以不先通知不肯偕詣臣未知其故也蓋諫臺請對之規先呈肅單仍詣閤外自是前例則承宣之獨執己見不顧臺規誠未可曉也臣之愚迷妄率固所自訟之不暇而承宣旣以此至有請推之擧此莫非臣人微望輕不得見重之致臣滿心愧恧無以自解以此情踪其何敢一刻晏然於臺次乎請命遞斥臣職答曰苟有求對之事差待肅單之下有何不可況不見承宣之出門徑過政院難免輕率勿辭
정조 16년
傳于趙尙鎭曰右承旨李鼎揆之壞越院規不待牌招無端入來肅拜豈有如許事體乎從重推考鼎揆點下於內局副提調而內局無提調無以草記則在政院之諸承旨日已向夕終不請牌使鼎揆冒越院中之格例有此無時不待牌入肅之擧承旨事萬萬駭然若此昨以何心冒罪入來上疏請差藥院提擧乎首尾橫決擧措荒唐在院諸承旨一竝罷職令該府拿問其罪伏
정조 16년
藥房口傳啓曰玉候欠寧今已多日診筵久曠湯劑未進下情焦悶萬萬罔措諸御醫特命召入詳察聖候議定湯劑爲宜臣不任區區憂慮惶恐敢啓答曰知道勸飮者何藥召入者亦果何許醫官乎只有假首醫一人白成一能知藥性乎旣有穩攝之敎則不必如是煩瀆卽爲退待本院可也
정조 16년
李鼎揆啓曰大司諫權以綱一日再啓煩瀆退待物論之意敢啓傳曰知道
정조 16년
傳于李百亨曰承旨前望單子入之待下批牌招察任
정조 16년
承旨前望單子入之李洪載金履翼尹東晩落點
정조 16년
李鼎揆啓曰伴直無人右副承旨李百亨卽爲牌招何如傳曰允
정조 16년
行都承旨金憙內閣直行左承旨洪聖淵未肅拜行右承旨李鼎揆坐直左副承旨未差右副承旨李百亨坐直同副承旨未差注書二員未差假注書尹行直仕直鄭尙愚仕事變假注書任㸁仕
정조 16년
李百亨啓曰大司憲趙宗鉉執義申禹相掌令鄭景祚持平高宅謙李翊模未肅拜掌令宋煥箕在外監察茶時之意敢啓傳曰知道
정조 16년
李百亨啓曰禁衛營將官來言今日本營軍兵日次私習云矣敢啓傳曰知道
정조 16년
李百亨啓曰御營廳將官來言今日本廳軍兵日次私習云矣敢啓傳曰知道
정조 16년
以禮曹靖陵陵上有頉處修改吉日推擇單子傳于李鼎揆曰禮曹郞廳勿送其代以解事戶郞進去仍以進去堂郞爲獻官執事
정조 16년
假注書趙台榮有頉代以尹行直爲假注書
정조 16년
傳于金憙曰都承旨左承旨聞有身病與未肅拜承旨許遞前望單子入之待下批牌招察任
정조 16년
承旨前望單子入之金憙洪聖淵金載翼李濟萬落點
정조 16년
李百亨啓曰卽者義禁府都事來言時囚令次堂捧供以入事命下而判義禁李命植未肅拜知義禁一員同義禁一員未差只有知義禁鄭存中一人例不得擧行云判義禁李命植卽爲牌招以爲擧行之地何如傳曰未差諸窠昨日開政何不差出致煩酬應乎政官推考以銓長當於前望點下前單入之牌招察任
정조 16년
知義禁前望單子入之金思穆落點
정조 16년
傳于金憙曰未下直堂下守令除署經及辭朝皆令當日下送邊將亦爲除朝辭下送
정조 16년
以兵曹監軍望單子傳于李百亨曰懶惰宜警限五日行巡近來年少輩稍示假借之色則便無嚴畏之意當官怠忽若加進步則將作何樣令兵判摘奸若又如前令入直堂上從重決棍後草記事分付
정조 16년
傳于金憙曰承旨李濟萬聞以薦俎官實差隨香在明日仍任前職
정조 16년
吏曹口傳政事工曹參議李濟萬仍任事承傳
정조 16년
傳于金憙曰發遣吏郞諸執事淸齋與否摘奸以來
정조 16년
李百亨以司僕寺二提調意啓曰依下敎內寺初五日上直員役中罷漏後巡更巨達金命乭全命得移送法司照律定配上直書吏辛文哲理馬丁興得養馬金奉伊等二名五更巡更巨達高昌福等四名各決笞五十度以爲懲勵之地而莫重廐馬中夜見失事未前有萬萬驚惶入直內乘如或恪勤奉職則豈有此弊乎當該內乘李海範令該府拿問定罪令左右捕廳各別譏察以爲捉得之地臣亦有常時不能檢飭之罪惶恐俟勘之意敢啓傳曰知道以卿兼管將任不付兵曹付卿決棍則以決笞往傳者內乘事極爲無狀其在事體豈令決笞後草記乎卿亦推考分更巡禁法意何如纔亦申飭則尤焉敢闕巡乎近來本寺事可悶卿等時加察飭俾勿如前而鼾睡之內乘李海範卿其決棍十五度草記馬非牛無角難容於鼠竇禁鑰下矣宮城屹然從何出而從何踰則逸蹄要在這裏捕廳跟捕之請近於戲劇揆以事面萬萬屑越卿則加施重推之典可也
정조 16년
傳于李鼎揆曰司僕草記捧納承旨遞差
정조 16년
李鼎揆啓曰臣與同副承旨金載翼伴直矣纔已遞差出去伴直無人右副承旨李百亨卽爲牌招何如傳曰允
정조 16년
李百亨以兵曹言啓曰依下敎注書李海淸慶尙道東萊府能櫓軍充定出付畿營使之定驛子押送之意敢啓傳曰知道
정조 16년
李鼎揆以守禦廳言啓曰依下敎司僕寺內乘李海範決棍十五度之意敢啓傳曰知道
정조 16년
李鼎揆以刑曹言啓曰依下敎司謁趙廷舜京畿陽川縣充定官奴卽爲押送之意敢啓傳曰知道
정조 16년
義禁府啓目前承旨趙衍德申耆李冕膺等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓旣命罷職附過放送其中李冕膺供之院規云云不成說之發明也然則知申若爲副提調而內局無都提調提調則亦當以本職之右位不得請牌乎又或以兼都承旨帶銓任則亦不得出政牌乎加施不敍之典放送爲良如敎又啓目靖陵前參奉李英冕原情云云傳旨內辭緣泛稱遲晩刑推得情何如判付啓除刑推仍令次堂今日內公罪勘放草記爲良如敎
정조 16년
李鼎揆以義禁府言啓曰時囚罪人李英冕原情公事判付內除刑推仍令次堂今日內公罪勘放單記事命下矣李英冕傳旨內欄于雖曰有舊頉解東之時罅隙之出隨卽遮持防護先期具由枚報則豈有蹲頹之理亦豈有慰安之擧乎陵官奉審之常時不勤萬萬駭然拿問重勘罪取考律文則大明律制書有違條有曰凡奉制書有所施行而違者杖一百矣李英冕杖一百以公罪收贖放送何如傳曰允如有功議各減一等可也
정조 16년
行都承旨金憙內閣直行左承旨洪聖淵未肅拜行右承旨李鼎揆坐直左副承旨未差右副承旨李百亨坐直同副承旨未差注書二員未差假注書尹行直仕鄭尙愚仕直事變假注書任㸁仕
정조 16년
李百亨啓曰大司憲趙宗鉉執義申禹相掌令鄭景祚持平高宅謙李翊模疎批未下掌令宋煥箕在外監察茶時之意敢啓傳曰知道
정조 16년
傳于李百亨曰右副承旨馳詣文廟奉審摘奸以來
정조 16년
李百亨啓曰卽者禮曹郞廳來言今月初八日宗廟永寧殿永禧殿景慕宮春奉審爲之之意已爲啓下而判書則例爲宗廟永寧履永禧殿奉審兼進參判例爲景慕宮奉審進去而判書洪檍病不進參判參議俱未差不得擧行云判書卽爲牌招未差之代政官牌招開政差出待下批仍卽牌招以爲備員擧行之地何如傳曰竝許遞前望單子入之待下批牌招先進去後謝恩
정조 16년
禮曹堂上前望單子入之判書金文淳參判洪明浩參議徐邁修落點
정조 16년
兵曹口傳政事以李得濟爲御營中軍
정조 16년
傳于李百亨曰發遣吏郞諸執事淸齋與否摘奸以來
정조 16년
李百亨以兵曹言啓曰鐘閣守直習讀韓希豐來告內今日開東時全羅道南原居良人李秉碩自鐘閣西邊踰入三次打鍾萬萬驚駭捉留以告云故捉來査問則所供內牛酒松三禁近來蕩然故民無農牛穀價騰貴山皆濯濯民不聊生欲以此仰達天聽而無路乃敢打鍾云矣鐘閣守直法意何如而矇不覺察致此無難踰入肆然三打之擧臣之不能檢飭之罪惶恐俟勘而罪人李秉碩移送法司依律處斷習讀及守直軍士亦令攸司照法嚴繩何如傳曰允
정조 16년
李百亨以刑曹言啓曰回兵曹啓辭打鍾罪人李秉碩移送法司依律處斷習讀及守直軍士亦令照法嚴繩事命下矣取考律文則大典通編用刑條有曰常時犯軍令死罪者杖九十訴冤條有曰冒濫上言事理重者依上書詐不以實律論杖一百徒三年大明律不應爲條有曰凡不應得爲而爲之事理重者杖八十名例云二罪俱發以重者論李秉碩依此律從重論決杖一百後江原道平海郡徒三年定配卽爲押送守直軍安順老味金福男金孝得金道成等各決杖八十習讀韓希豐係是出身移義禁府處之何如傳曰允習讀官令兵判嚴棍畿沿充軍可也
정조 16년
李百亨以兵曹言啓曰因刑曹草記習讀官令兵判嚴棍畿沿充軍可也事命下矣依傳敎鐘閣習讀官韓希豐嚴棍十五度後畿沿豐德府充軍出付畿營使之定驛子押送之意敢啓傳曰知道
정조 16년
李百亨以義禁府言啓曰李英冕杖一百以公罪收贖照律草記批旨內如有功議各減一等事命下矣李英冕十一代祖琛靖難功臣咸原府院君外孫云功議各減一等杖八十收贖之意敢啓傳曰知道
정조 16년
都承旨徐邁修坐直左承旨李邦榮未肅拜右承旨李鎭復牌不進左副承旨李翼晉未肅拜右副承旨兪彦脩未肅拜同副承旨李壽咸牌不進注書二員未差假注書尹行直仕鄭尙愚仕直事變假注書任㸁仕
정조 16년
徐邁修啓曰大司憲趙宗鉉執義申禹相掌令鄭景祚持平高宅謙李翊模疎批未下掌令宋煥箕在外監察茶時之意敢啓傳曰知道
정조 16년
傳于兪彦脩曰右副承旨馳詣社稷奉審摘奸以來
정조 16년
徐邁修啓曰吏曹郞廳來言承旨有闕政事取稟傳曰當日爲之
정조 16년
傳于徐邁修曰兵曹參議前望單子入之待下批牌招察任
정조 16년
兵曹參議前望單子入之李師濂落點
정조 16년
有政吏批判書金思穆參判李在學參議沈煥之行右承旨李鼎進以尹行元尹履相安廷玹爲承旨成德雨爲校理沈興永爲修撰洪秀輔爲判尹洪檢爲同義禁洪樂性爲軍資都提調洪樂性爲司譯都提調洪樂性爲御營都提調
정조 16년
傳于徐邁修曰今日公然以兵批望筒之不爲捧入事幾至於徹夜意謂兵判之疏有犯禁而然矣政院忽又捧入故見之則近來此等上疏之不涉於禁令者皆捧入日前兩司之疏銓堂之疏亦此類則何故無端相持致令靜攝中半夜酬應者政院之所爲節節無據若此而以副提調在院乎右承旨李鼎揆亟施不敍之典鼎揆鄕人未及周旋容或似然京承宣之看作尋常必欲深夜應接果何用心不可以罷職而止前承旨李百亨加施不敍之典直處雖異職在一院其敢曰不知乎都承旨金憙亦爲罷職何時出牌尙不入來留門至於三四更逗遛觀望之諸承旨亦爲罷職其代前望單子入之待下批牌招察任
정조 16년
傳于金載翼曰日高入來之政官今已夜深獨於兵曹望筒尙不捧入事未前聞政廳進去承旨罷職
정조 16년
兵批判書李秉模進參判閔台爀病參議李師濂未肅拜參知李思祚入直行右承旨李鼎揆進啓曰全羅兵使今當差出而擬望之人乏少同道水使及他道水使竝擬何如傳曰允以西淸君煋金文淳李頤祥李亨元爲副摠管金聖和爲羽林將趙㠎爲全羅兵使李光變爲慶尙左水使丁昌白爲文山萬戶副護軍李得濟趙錫穆李殷模李彦祐洪彦變宋翼孝竝單付副司直洪檍趙尙鎭李洪載金履禧柳文養金孝眞李貞運鄭東觀金羲淳張至履韓致應崔顯重竝單付副司果朴奎淳金履喬竝單付李殷福爲全羅左水使
정조 16년
以宣傳官望筒傳于李邦榮曰洪栒無故作散此窠權令仍任
정조 16년
承旨前望單子入之徐邁修李邦榮李鎭復李翼晉兪彦修李壽咸落點
정조 16년
傳于徐邁修曰新除授承旨牌招察任
정조 16년
以江原監司尹師國狀啓道內弊瘼一一條陳令廟堂稟旨分付事傳于兪彦修曰民事不可緩酬應雖苦東民縣望之情豈或忽也大臣方在待命中云令行公備堂卽爲就質後論理草記稟處
정조 16년
兪彦修以舟橋司言啓曰舟橋司自明日撤排之意敢啓傳曰知道
정조 16년
行都承旨趙尙鎭坐直行左承旨李集斗未肅拜行右承旨申大謙坐左副承旨柳文養未肅拜右副承旨李喆模坐直同副承旨金履禧未肅拜注書二員未差假注書尹行直仕直鄭尙愚仕事變假注書任㸁仕
정조 16년
李喆模啓曰大司憲趙宗鉉執義申禹相掌令鄭景祚持平高宅謙李翊模疏批未下掌令宋煥箕在外監察茶時之意敢啓傳曰知道
정조 16년
李喆模啓曰禁衛營將官來言今日本營軍兵日次私習云矣敢啓傳曰知道
정조 16년
李喆模啓曰御營廳將官來言今日本廳軍兵日次私習云矣敢啓傳曰知道傳于趙尙鎭曰捧納承旨罷職
정조 16년
傳于趙尙鎭曰未肅拜承旨與違牌左承旨許遞仍與未差之代前望單子入之待下批牌招
정조 16년
承旨前望單子入之李集斗柳文養金履禧落點
정조 16년
傳于趙尙鎭曰都承旨以郊壇獻官受香許遞未差之代前望單子入之待下批牌招察任
정조 16년
承旨前望單子入之趙尙鎭洪秉聖徐郁修李秀夏李喆模落點
정조 16년
趙尙鎭啓曰吏曹郞廳來言承旨有闕政事取稟傳曰當日爲之除在外緊任情勢實病以無故人差出待下批牌招
정조 16년
有政吏批判書金思穆進參判李在學進參議沈煥之陳疏入啓行都承旨趙尙鎭進以申大謙宋鍈金翊休金光岳爲承旨以李頤祥爲大司諫李貞運爲校理
정조 16년
兵批無緊窠吏曹無送西之人無政事之意敢稟傳曰知道
정조 16년
禮曹啓目粘連宗廟永寧殿永禧殿景慕宮春奉審有頉處修改何如啓依允南殿奉審修補每爲殿監守僕輩之任意執頉其爲屑越莫甚於此日後段戶判各別致察無或如前任置大抵監與守僕一番隨現嚴治然後方可爲重所重亦可爲仰體昔日軫恤貢人之聖意先以此意卿等知悉仍又嚴飭渠輩爲良如敎
정조 16년
待罪臣蔡濟恭箚曰伏以玉候違豫朝野憂遑臣雖病伏涔涔之中一段焦迫之心不敢晷刻暫弛竊念夫子所愼齋戰疾夫所云愼者其未疾也起居以時飮食以節使六氣之感無自而入焉其疾也必邀致三世之醫診按六脈之度烹粉藥石投以對症以收翼瘳之效而已夫子雖大聖自其躬視之不過窮而在下耳猶且愼疾如此況殿下一身宗社殿宮之所托億兆生靈之所係其至重至大果何如也而萬幾憂勞之餘天和偶愆數日以來宗社殿宮億兆之所以俯慮而仰憂者又果何如也診察議藥之不可一時暫稽情禮分義之所當然而藥院都提擧之歷日未差國體固萬萬未安況伏聞昨又遞提擧副提擧竝與醫官下屬而逐出之俾不得接迹於禁扃之外內局何等重地而夜朝之頃虛無人矣噫殿下之平日施措所願學孔子而已獨於愼疾一事不唯不能學乃反反之者何也臣達宵焦憂睫不能交遲明扶坐竊擬拚死趨詣於閤門之側乞借玉階方寸以攄滿腔忠赤而不特胥命之身義不當放倒臣分哮咳翻腸似欲咽絶頭暈則如碎脚戰則如靡跬步之間雖左扶右曳萬無轉移之勢玆敢抖擻神精泣陳短劄伏乞聖明翻然回思藥院三提擧卽地差出醫官與下屬亦命盡數待令卽許診筵議定當進之劑以盡大聖人愼疾之方千萬血祝取進止答曰省箚具悉卿懇卿須休慮仍傳曰此批答司錄發牌傳諭
정조 16년
行都承旨趙尙鎭右副承旨李喆模等誠惶誠恐頓首頓首謹百拜上言于主上殿下伏以聖體之靡寧今至幾日保護之地尙未能嘗藥廷臣之請一未蒙兪音上下焦迫群情抑塞誠不知所以爲措也雖以閭巷匹庶之身凡於疾病調護之道無不欲必謹且愼伏況我殿下上有殿宮之重下係億兆之望而反忽聖人所愼之戒此豈臣等所仰望於聖明者哉臣等職忝近密承候路阻衷情煎灼罔知攸措玆敢不避瀆撓之誅忙構短章疾聲呼籲於天地父母之前伏乞聖慈淵然深思亟命藥院備員醫官診候議定當進之劑千萬顒祝臣等無任焦遑戰兢之至謹昧死以聞傳于李喆模曰還給
정조 16년
校理成德雨伏以大司諫權以綱以臣適於騎省直中忽伏奉諫院除命當此上下焦迫之時他不暇顧章皇出肅而臣之所欲稟達者藥院之備員也臺臣之許入也一則出於憂遑之忱二則出於匡救之意俄於詣臺之路通于政院要與詣閤則政院諉之以不先通知不肯偕詣臣未知其故也蓋臺諫請對之規先呈肅單仍詣閤外自是前例則承宣之獨執己見不顧臺規誠未曉也臣之愚迷妄率固所自訟之不暇而承宣旣以此至有請推之擧此莫非臣人微望輕不得見重之致臣滿心愧恧無以自解以此情踪其何敢一刻晏然於臺次乎引嫌而退雖涉輕率寔緣焦迫不可以此輕遞言官請大司諫權以綱出仕答曰省箚具悉處置事依施
정조 16년
德川郡守宋銓疏曰伏以臣周歲秪殘之邑無非俟勘之日殫竭鹵莽夙宵憂畏恒若天威之咫尺俯臨直指之左右旁糾而鉛刀之鈍未堪一割盤錯之遇竟露百拙民邑蘇完之效初未擬議饑厲接濟之術漫無經紀私心惶悶罪無所逃何幸獨恤之澤若偏西民枯骸無徵布之冤窮蔀免催科之苦德音一須歡聲四起蕩柝餘民得以奠安厥居職忝受芻區區攢頌之忱殆倍於疲氓之身親蒙恩也仍伏念臣以下邑小吏宜不敢妄有專達而事係軍政道臣帥臣無以擅便故玆敢不避猥越冒昧登聞焉西俗之慣於流移不安其土都緣民志之未定而若夫小民之輕棄桑梓甘作他鄕之流丐者是必有困苦窮迫萬不堪支之勢而然耳軍布族里之徵最是敺民之大者而中山諸邑此弊尤甚諸邑之中德川爲最蓋本郡以淸南巖邑崎嶇迂儉山谿之間民居落落如星而火耕之類初無永業手有一鋤則到處靑山無非田地是故一遇歉歲少無顧戀荷擔四出而農者之利計以一年故旣去之後其歸固未易矣戊己以來饑饉疾癘跨歲頻年民非流離則物故戶口太半減耗尺籍隨以空虛臣之赴任也邑民塡門之訴殆若墊水蹈火者俱是疊役之弊臣不勝驚悶卽爲査出戶口實在及軍案虛伍則元籍四千戶之內見存爲二千七十而除鄕武吏奴則簽丁之戶將不滿爲八九百數軍案元摠爲三千五百有六十而逃故虛錄多至於一千二百有餘以今見戶雖家出三丁亦將何以補缺乎邑規例以本里代定故在前盛多之里今雖殘破而軍額則依舊五六殘戶或當六七十之身布族屬則不問疎近而勒徵村里則無論貧富而槪斂力竭勢窮不死則逃耳是故居者按住不得去者欲歸無由其勢必將空一里而後已幾何而不至於一郡之空虛耶隱漏閑丁雖欲査括而病饑之餘騷擾是懼百爾思量變通無路不得已聽於闔境之耆老仍爲論報兩營遂就里代定郡例略加均一焉視其面里之殘盛較厥虛伍之多寡而以之裒益之蓋斂一里則偏重遍一郡則差歇豪猾之類縱或不悅而殘里之民得以支保民以軍役號訴者因以稍息臣亦得以貽席安坐矣夫里徵厲政也在所永革豈可因其謬例姑爲此苟且彌縫而止哉民戶復舊之前虛伍無塡補之道虛伍塡補之前流民無還集之望以臣愚慮粗有量度若於元額之中姑爲減得五百之數則自臣邑中亦當除去不緊名色而境內漏丁稍稍査得磨以歲月漸次充數則族里科外之徵可以永除而窮民無離鄕去里之苦矣伏願聖明俯垂諒察亟命道臣帥臣從長區處本郡所屬軍額之中限以五百姑爲除減而第伏念兩營區處之道其將移定於他邑矣西路戶縮之弊大抵皆然則區處無路抑恐爲寢閣之歸耳邑無殷庶果難分屬則本道各各樣錢穀之中推移給代豈無其道如此則可無移害之慮而均爲一路之惠矣臣旣不能仰體若保之聖念亟致安集之實效迫於民情妄有恩澤之干求僭越之罪萬隕猶輕無任云云答曰省疏具悉西民之倒懸宛在吾目中其困於饑饉癘疫疲於椎剝誅求顚于丘壑散而之四之狀豈俟爾疏而領略此所以念念不置夜起繞榻另欲拯救而袵席之者然方伯守令才猷多未逮貪婪愍不畏昨日今日依舊是昧爽以前習氣姑欲觀月計歲計之餘不足而更有以彰癉之際見爾疏簽丁之弊又如許許令廟堂詳問道帥臣求其蘇殘去瘼之方以陳之爾其先將此意申告邑中民庶俾各安堵而引領以聽稟處之行會
정조 16년
行都承旨洪明浩坐直左承旨趙衍德坐右承旨林濟遠坐直左副承旨洪仁浩坐右副承旨申耆坐同副承旨李思祚坐注書二員未差假注書尹行直仕直鄭尙愚仕事變假注書任㸁仕
정조 16년
申耆啓曰備邊司郞廳來言今日賓廳日次而上候方在靜攝中不得來會云矣敢啓傳曰知道
정조 16년
傳于洪明浩曰承旨入侍
정조 16년
洪明浩啓曰大臣三司依下敎來待矣傳曰入侍
정조 16년
洪明浩啓曰領敦寧洪樂性爲承候來詣請對矣傳曰今欲早爲穩休若不退去竝與藥院而不爲應接矣
정조 16년
傳于林濟遠曰違牌承旨許遞前望單子入之待下批牌招察任
정조 16년
承旨前望單子入之李思祚申耆趙衍德落點
정조 16년
洪明浩啓曰新除授承旨趙衍德申耆方在罷散中何以爲之敢稟傳曰敍用
정조 16년
傳于洪仁浩曰承旨柳文養遞差
정조 16년
傳于林濟遠曰該房承旨罷職
정조 16년
傳于洪仁浩曰職非三司則擧措之劻勷不可遞差而止前承旨柳文養亟施不敍之典
정조 16년
承旨前望單子入之洪明浩李祖承林濟遠洪仁浩落點
정조 16년
林濟遠啓曰新除授承旨洪仁浩方在罷散中何以爲之敢稟傳曰敍用
정조 16년
藥房提調前望單子入之吳載純落點
정조 16년
傳于洪仁浩曰大司憲趙宗鉉遞差
정조 16년
傳于林濟遠曰安心勿待命還第事遣史官傳諭于領敦寧
정조 16년
內醫院提調前望單子入之李𡊠落點
정조 16년
備邊司薦望以李喆運爲濟州牧使
정조 16년
傳于洪明浩曰違牌承旨許遞政官牌招開政依昨日例以無故人差出待下批牌招察任
정조 16년
有政吏批判書金思穆參判李在學參議沈煥之都承旨洪明浩進以具修溫李濟萬爲承旨以金義淳爲副修撰故大司諫朴春普贈吏參例兼故縣監朴鶴齡贈吏議故宣敎朴成廈贈司僕正以上忠淸監司朴天衡三代書題單金忠大
정조 16년
兵批無緊窠吏曹無送西之人無政事之意敢啓傳曰知道
정조 16년
林濟遠以吏曹言啓曰西部居嘉善前僉使高尙峻上言判付內相考草記事命下矣高尙峻以曾經僉使旣付同知則與他單付同知應有差等特蒙贈職之典云矣取考加資則以前僉使旣經望同知矣當依例追榮而不識事例有此煩籲極涉猥越上言內辭緣勿施何如傳曰追榮卽爲成給可也
정조 16년
林濟遠以吏曹言啓曰西部居幼學金濟運上言判付內考例草記事命下矣金濟運父同知光績今年洽滿八十今於歲首以朝官年八十當入於抄啓加資中而未免見漏願蒙加資之典云矣使京兆考籍則今年果爲八十云似當依定式加資而事係恩典上裁何如傳曰加資今日內口傳下批遺漏之部官指名拿處該堂推考可也
정조 16년
洪明浩以吏曹言啓曰南部居幼學李慶相上言判付內相考承傳冊草記事命下矣取考承傳冊則靖社功臣嫡長孫收用之命載錄而李慶相父衍昌以靖社功臣重老嫡長孫未除職前身死依法典願蒙追榮之典云矣有除職承傳而未除職前身死者贈相當職載在法典依此施行何如傳曰允
정조 16년
洪明浩以吏曹言啓曰通津居幼學李震輔廣州居幼學朴致煥幼學李正榦洪州居幼學尹光宇北部居幼學李命濟楊州居幼學尹赫東加平居幼學李陽實通津居幼學尹成浩水原居幼學朴師範楊根居幼學金哲運振威居幼學鄭東榮新昌居幼學柳禮泰楊根居幼學鄭有人果川居進士吳錫履利川居幼學李寬培通津居幼學林鶴廈咸陽居幼學禹曮楊州居幼學李尙耆廣州居幼學李信中等上言判付內相考草記事命下矣李震輔父幼學春白年八十一朴致煥父幼學命夏年八十一李正榦父幼學長溶年八十尹光宇父幼學東覺年八十一李命濟父幼學蓍周年八十一尹赫東兄幼學喆東年八十李陽實父幼學規一年八十一尹成浩祖幼學興慶年八十朴師範父幼學曦年八十一金哲運父通德郞若礪年八十鄭東榮父齊淳年八十柳禮泰父幼學春寬年八十一鄭有人父幼學鎬年八十一吳錫履父通德郞心運年八十李寬培父幼學達壽年八十林鶴廈父幼學世祐年八十一禹曮父幼學鼎九年八十四李尙耆父幼學世寬年八十李信中父幼學顯垕年八十竝願蒙加資之典云矣士庶年八十者除一階事載在法典竝依此施行何如傳曰允
정조 16년
林濟遠以吏曹言啓曰加平居幼學曺麟振長湍居幼學趙世謙等上言判付內詳考草記事命下矣曺麟振父嘉善允奭趙世謙父嘉善尙衡竝願實職之典云矣老人實職本曹無擧行之例令兵曹稟處何如傳曰允令兵曹今日草記可也
정조 16년
林濟遠以吏曹言啓曰淸州居幼學閔百休上言判付內詳査草記事命下矣閔百休父通政起洙庚戌年邦慶老人加資時以通政年七十一歲宜受一資而獨漏云矣單通政元非朝官則今此呼籲極涉猥越置之何如傳曰如是士族則通政異於閑散依願施行今日口傳下批可也
정조 16년
林濟遠以吏曹言啓曰槐山居幼學金恭熙上言判付內令該曹詳考草記事命下矣金恭熙九代祖前縣監玄錫旣與於設壇命酹之典而若無職牒還給之擧則不敢書其爵號願蒙復爵之典云矣金玄錫以坐收司秩旣被設壇命酹之恩則官爵有無雖不可論今此呼籲亦不無所據似當依施而事係恩典不敢擅便上栽何如傳曰依願施行可也
정조 16년
林濟遠以吏曹言啓曰咸平居幼學李鳳緖上言判付內後日政追榮事命下矣李鳳緖祖弘稷階是資憲而未經實職則追榮一款法不當爲之姑不得擧行之意敢啓傳曰尙未經實職豈加資之意乎知事今日單付仍令追榮可也
정조 16년
洪明浩以吏曹言啓曰梁山居幼學金漢濟大興居幼學鄭漢逵楊州居幼學李潤元利川居幼學金重禧河東居幼學金天祥等上言判付內詳考草記事命下矣金漢濟父同知鳳峽鄭漢逵祖同知倜李潤元祖同知莘老金重禧父同知時興金天祥父同知一寧旣經同知實職願蒙追榮之典云矣上項各人等俱是單付同知則追榮一款不得許施旣有定式則有此呼籲極涉猥越竝置之何如傳曰允
정조 16년
洪明浩以吏曹言啓曰海州居幼學鄭紹隱富平居幼學李需說安山居前郡守閔百彬龍仁居幼學朴天源幼學鄭乘濟等上言判付內考例草記事命下矣鄭紹隱父通政壽國年八十五李需說父僉知得履年八十朴天源父僉知聖耇年八十八閔百彬父僉知行洙年八十一鄭乘濟父通政銓年八十二竝願蒙加資之典云矣士庶年八十者除一階事載在法典而各已蒙加資則今無可論竝置之何如傳曰允
정조 16년
林濟遠以吏曹言啓曰泰仁居幼學金致鳳上言判付內詳査草記事命下矣金致鳳祖資憲再郁今年九十九歲庚戌年邦慶老人加資時當蒙正憲加資而本縣誤以嘉善抄報以嘉義疊出亦以單付同知尙未蒙追榮之典云矣取考其所納加資則癸巳以年八十通政甲午嘉善乙未嘉義丙午資憲的實則庚戌加資時當爲正憲而因本縣錯報有此差誤其所呼籲不無所據以正憲更爲書給至於追榮則單付同知不得許施旣有定式置之何如傳曰允近百歲老人何拘常格許令追榮可也
정조 16년
林濟遠以吏曹言啓曰光州居前正言金致光上言判付內相考卽爲草記稟處事命下矣金致光偏母今年洽滿九十願蒙封爵之典云矣士族婦女年九十者抄啓封爵載在法典依此施行何如傳曰允今日口傳下批可也
정조 16년
林濟遠以吏曹言啓曰順天居幼學李彦信上言判付內詳査草記安州居幼學金麗重上言判付內考籍草記平山居幼學金煥上言判付內相考草記事命下矣李彦信父折衝暹年八十五金麗重父通政水元年九十八金煥父僉知昌華年九十四俱以爲頃於庚戌邦慶士庶年八十以上加資時李暹年八十三金水元年九十五金昌華年九十一當入於抄啓加資中而未免見漏依他例願蒙加資之典云矣使京兆考籍則李暹年歲雖無相左其所入籍未滿三式不可以此憑信此則置之金水元金昌華年歲果爲的實入籍亦準三式似當依他例加資而事係恩典上裁何如傳曰三老人竝加資今日內口傳下批可也
정조 16년
申耆以漢城府言啓曰過期未婚未葬及勸婚之類分付各部搜訪報來故別單書入之意敢啓傳曰知道
정조 16년
林濟遠以備邊言啓曰以江原監司尹師國狀啓令行公備堂卽爲就質後論理草記稟處事命下矣依下敎就議于左議政蔡濟恭則以爲第一條司饔院木物事無論本色與代錢道啓論列極爲纖悉民邑之弊非不矜念而分院事情未能詳知上供所係事體自別勢將招問郞吏或別岐廉探的知其便否然後更爲稟處第二條月課還穀三千石取耗事煮焇兩邑之爲弊旣如此則便宜矯革係是不可已之政月課還穀乃是軍需所用則加分取耗雖或爲些少民弊一道內三千石分俵其數無多依狀請許施第三條會付火藥勿爲新備只令改搗事戎政所需何等嚴重會付火藥之不猛責在邑倅小則推治大則論勘何所不可而今乃慮其年久而陋濕使之更勿貿取只搗前在則設使初次改搗之剩可當三年新備之數每次剩餘豈有充補新備之理乎然則本道火藥雖十年二十年不過爲四萬餘斤事之無謂莫此爲甚若一番改搗而止則其爲陋濕不猛又將如前推以事理終未知其得當此則置之第四條伊川等四邑船運依山郡例上納事惟正所供事體莫重軍保所納需用甚緊雖不可輕議而若其遠邑裝載之弊急湍覆沒之患誠如道啓實爲嶺西之痼瘼又況四邑上納都數旣不滿千石則數亦無多依狀請許施第五條杆城郡舊陳九十三結頉減事道臣之摘奸打量旣甚明的至於上聞則豈可使海陬殘氓終抱白徵之冤獨不蒙朝家如傷之德澤乎姑爲減給於元摠中嗣後起墾之道專在於守宰撫摩安集之如何每年新起實數修成冊報本司以爲考勤慢之地第六條他道移來軍丁還送事昨年癘疫之後死亡闕額之不得代定何道不然道啓所謂自他道移來者之各其本邑今幾蘇殘云者可謂見牛未見羊此則置之第七條蔚珍縣騎兵番布合當上納事嶺東諸邑擧皆合當則其在一視之政宜無異同依狀請許施第八條內官復戶事本道內官給復之若是夥然殊甚訝惑使之從實數修報無或濫雜之意另飭內寺府爲宜云竝依此擧行何如傳曰允俄筵欲爲下敎而因酬應之煩多未果東伯之諸條陳瘼皆纖悉此蓋久於其任之效右相筵奏中方伯瓜前勿遞之說甚好另欲留意而第一條分院之弊左相旣兼廚院細叩詳探更卽論理草記第六條他道移來軍丁還送事不但牛羊何擇大抵良役實摠卽先朝金石之典則行之已久難保其法禁之不解弛必有不當徵布而納布者不當免貢而頉役者査之道內一從刊冊施行則何必遠求他道乎一一爬櫛雖近於驛騷而見闕充代決知其優優嚴飭道臣斯速擧行後以其形止使之後錄狀聞使東邑小民得沾實惠則豈非仰述之一端乎第八條內官復戶事虛實相混甚爲駭然以其時仕實數修成冊報來下送該道至於假稱冒錄之類亦令道臣照法嚴治後狀聞事分付可也
정조 16년
洪仁浩以訓鍊都監言啓曰本局中軍今當差出而擬望之人乏少外任竝擬何如傳曰允
정조 16년
洪仁浩以司諫院言啓曰新除授正言鄭魯榮除拜已久尙未署經同臺署經備三員爲之者自是古例大司諫李頤祥司諫柳雲羽二員牌不進只有獻納朴瑞源正言韓商新在前如此之時二員開坐署經之意敢啓傳曰知道
정조 16년
負罪臣洪樂性疏曰伏以聖體靡寧今幾日也而緣臣不忠不誠醫官不得一番入診湯劑亦復屢日停止下情焦灼罔知攸措至於今日藥院一空起居無人設置本院保護聖躬之意果安在哉國體之虧損固無可言而大聖人保嗇之道亦豈容如是耶萬望聖明淵然深思亟命差出藥院三提擧仍許診察聖候議進湯劑卜盡保護之方上以慰殿宮惟疾之憂下以副臣民煎迫之情焉臣方罪著倖逭泥首竢勘不敢每每戴罪越分冒入禁扃末由叩閤求對仰承玉候畢陳愚悃有臣如此生亦何爲焦迫煎灼之極忍住不得罔遵常格敢附古人獄中上書之義冒萬死疾聲呼籲於天地父母之前伏乞亟備藥院之任特許入診議藥千萬顒祝千萬大願臣之前後罔赦之罪不暇煩瀆惟俟鈇鉞之遄降臣無任煼灼戰兢瀝血懇禱之至云云答曰省疏具悉卿懇藥院已召接矣仍傳曰此批答遣史官傳諭于領敦寧
정조 16년
待罪臣蔡濟恭疏曰伏以聖體違豫朝野焦遑今因藥院批旨始伏承差勝之諭遐邇傳聲歡雷相應區區慶忭曷可形容仍念臣之近日處義雖謂之無臣分臣實無辭自解近者玉候之愆已幾日也皇天之所騭祖宗之所佑明知其翼日勿藥而以國體言之藥院當竝直也珍劑當對症也庭候當鎭日也夫何聖心失平嚴敎日降三提調褫免有闕無補而藥院空矣諸醫官逬逐無敢近前而珍劑闕矣直宿不得設而庭候例不敢行矣一日二日殆若暇豫之時此實四百年有藥院以來所未見之事也如臣者職在輔相賤疾適會奄奄無以運身胥命之中箚批又不下惟有憂國之涕流下枕席而終不能碎首天陛感回淵衷顧其心則非不悲且苦矣以其迹則有臣分者不應如是臣於是日夕所願惟是溘然無知而已至若宇鎭之事値玆靜攝不敢瀆撓强聒勢固然矣而此豈可不言而終已者乎此賊之千妖百惡今不可殫摟而渠以時相之子荷聖上拔擢之恩榮途富貴何所不足乃反潛懷異心五字中落其所密地綢繆必以爲人神莫測而畢竟彰露不啻若泥獸之鬪此非盤誥而然也又非隱度而然也妖肚奸肺自其口吐實此蓋地中之鬼已議陰誅使渠而不得匿渠之情也有國以後無天討則已有之安可不決正邦刑扶倫常於當世懲亂賊於百代乎海島圍置實是失刑之大者而乃殿下外示以允從臺啓拿及中道故迃其徑路名以歸葬俾付渠家有若無故謫還者然嗚呼此何事也廷臣之或箚或疏殆溢公車者卽秉彝之所不已者而喉院之斥而不捧猶可說門將之搪而不納尤豈非聖世一大變怪乎臣於此又不能碎首天陛感回淵衷臣分之蔑如臣亦自知臣罪四方之譏議顧何以解脫乎旣承差勝之敎有不敢如前泯默胥命之身不可以恣入禁闥玆敢擔詣朝房瀝盡肝血敢陳咫尺之書其心也切苦其鳴也切急不得請則雖威之以鈇鉞加之以鼎鑊不欲跬步退還伏乞聖明念國體之至重察臣言之至懇藥院提擧卽命差出許入診筵議定當進之劑然後又命召入大臣三司俯採一國之公議毋屈三尺之至嚴保嗇之道懲討之義兩得其宜則臣雖滅死萬萬無餘恨矣愚忠所激言不知裁尤增死罪臣無任云云答曰省疏具悉卿懇卿之此疏豈或賜批而向也旣有差勝後引接量處之敎矣卿又來到闕下予欲强試盥櫛見卿及三司自餘在筵敎卿須安心入來登筵仍傳曰此批答遣承旨傳諭勿待命事一體傳諭仍傳命召疏批旣言之三司諸臣依前下敎牌招入侍
정조 16년
前忠淸監司朴宗岳疏曰伏以臣仰陳肝膈之懇冀蒙鞶褫之恩伏奉聖批凡一百有五十言也言言鄭重而勉之也切字字恩榮而期之也遠不惟不賜允許又從以簉朝爲敎臣讀之未半涕淚被面而繼之以憮然失圖不知攸措卽接小報則聖候方在靜攝藥院未蒙晉接下情焦鬱曷有其極苟使臣有可以黽勉則揆以情禮義分何敢循例應文一味辭巽自取傲慢之誅也哉臣之區區血懇已陳於前章中今不敢覶縷疊床而臣誠意淺薄未能格天若以瀆擾爲懼囁嚅未發則是自阻於仁覆之下而匹夫之志終莫自伸敢此冒萬死申暴焉聖敎若曰取於腔子裏又若曰望之者倍有過焉在臣千不敢當萬不敢當而至若八條一曰義理不明二曰紀綱不立三曰賦役繁重四曰門閭濫觴五曰昌言莫聞六曰貪風愈熾七曰文氣也八曰偏私也皆是今日之痼弊當世之急務就其中義理不明爲第一關鍵夫義理明君君臣臣堂陛嚴義理不明則國不得爲國人不得爲人亂逆層生危亡至可不懼哉可不戒哉雖以今日宇賊事言之其所承款卽三字中落也爲人臣而三字中落則是懷二心也懷二心則卓敦之稱兵犯闕懿操之不奪不厭乃其次第事耳自有亂逆以來曷嘗有承款而假息者乎至今留在地上已是失刑之大者又嘗見旣已拿來而放還渠之庄土優游自在若無罪者然乎臣竊恐自今以後妖腰亂領之輩酌酒相賀暗地連腸其爲計也益密其爲患也益深堂陛不嚴亂亡隨之臣愚竊以爲亂賊伏法然後王綱立王綱立然後義理明義理明然後太平萬世可坐而致也西洋妖學亦因義理之不明至於詖淫之肆行而比之亂逆特其薄物細故義理一明則譬如大明中天魑魅莫逃其形耳伏乞殿下誕下明命特允大臣三司之請拿來宇賊快施當律使王法克伸義理克明焉仍伏念臣自少嬰疾到衰轉痼寧日常少藥餌爲命前冬在湖臬時忽復宿疴之闖發幾致殘喘之難保風痰膠固眩暈忒甚飮啖癈却而長抱枕席精神衰落而全抛事務瘝曠厥職一日如秋故欲爲呼籲乞解終涉嚴畏未果以此疾病一路之責猶患難堪況中書之任乎且以人器言之以其姿性則鈍根固滯不諧於俗矣以其才猷則空疎則劣不適於用矣以其人望則國人莫不驚怪相告曰夫夫也何以致此凡於錢穀甲兵人情物態率皆茫然若聾瞽古人曰量而後入臣之自量甚審寧被方命之罪不敢爲進身之計究其情則亦云慼矣惟我聖上父母於臣天地於臣俯賜哀矜特許收還千萬幸甚臣無任云云答曰省疏具悉卿懇初批纔宣再章又至控辭愈篤推讓太過側席虛佇之餘何等歉歉怍怍卿思之雖求神農之道欲行饔飡之治一足之鼎害燢害炊予以是不惟勞心亦且勞力庶事之叢挫特次第件事況耆耋元老獨賢於夙夜卿若上下察而左右看決知非言私之時卿須幡然改圖從近出而視事仍傳曰此批答遣史官傳諭偕來之擧豈或少緩而三疏後出膺卽亦中書故事稍待次次疏到另修敦迫之儀三疏在何日仍令傳諭史官知來
정조 16년
前提學吳載純前直提學徐浩修李秉模前直閣徐鼎修等疏曰伏以臣等卽伏見傳敎下者有逆賊宇鎭喬桐府押付之命殿下何爲而又有此非常處分也此賊覆載難容之罪殿下亦不以臣等之言爲不然而獨於處分一切反是拿鞫之命卽中外之咸覩而忽於半道押付鄕里量處之敎冀典刑之快伸而到今究竟移置近島從今以後義理也懲討也其將擔却一邊而一有處分更莫之爭難乎俄於筵席以漢家寬大之法縷縷下敎臣等雖甚愚迷豈不知天地之仁在於曰生聖人之德貴乎克寬也夫亂賊之殄滅非出好殺而義在曰生凶醜之喣濡雖似小仁而實非克寬西漢之隆未嘗不由於用法之必信後漢之頹未嘗不由於王綱之解弛以殿下聖學之高明豈不洞貫今古而乃欲漢法之寬拒臣等之口此豈所望於聖明也我國偏小雖以耽羅之越海猶患其近況此喬桐卽在畿封之內而相望八字中落忍使此賊置於此島謂以處分已定相率于于而退乎臣等之今日登筵承候爲重且於筵退之時處分未下故未敢畢言及到喉院始見傳敎相顧愕然寧欲無生玆敢忙構短章冒死聯籲伏乞聖明特寢宇賊移置之命亟正典刑以洩神人之憤千萬幸甚臣等無任云云答曰省疏具悉西京法令務尙寬大如宇鎭者處地似難免無𧏮而今番處分之一切拂群情非欲力戰公議也所以然之本意所必然之微意對大臣及三司諸臣言之盡矣設令眞箇失刑失刑之害小推亘之效大大抵漢帝之善將將不過曰分數明三字卿等在潤色皇猷之地義當將順之不暇退自筵席復尋上疏何必不誠之甚乎卿等從重推考自今妥帖間本閣承候及起居之例一倂權停
정조 16년
兵曹判書李秉模疏曰伏以臣進不得承候退不得溘然徊徨焦迫靡所正屆今已幾日也每念中外波蕩輿儓駭惑莫不指點唾罵而言曰今日朝廷何無一人生死向前也無面可顯恨不引決也卽者開政有命以臣待罪之蹤安敢冒赴而耿耿下情惟急於瞻近觚稜顚倒赴闕及到政院則吏曹參議沈煥之抱疏而坐憂歎不已臣問其故答以欲效匡救之義治疏將上而初旣見阻於門將及夫袖呈喉院喉院又托以齋日云嗚呼堂堂聖朝何有此抱疏低徊之人也靺韋武夫雖不足責曾謂出納唯允之地乃有此推托之言耶齋日不得捧疏例也而此時匡救之疏其可論有例無例也煥之之疏臣雖未詳槪聞其語則此非煥之之言卽一國之言非一國之言卽天經地義民彝物則之泯滅不得者也殿下試思之自夫御極之初凡於大義理大處分光明正大動不踰矩朝野信如天地遐邇仰如日月曷嘗有遇事觸發失其和平之擧而夫何四五年來往往擧措大失所望國言愈激一層貽惱隨加一層氷雪江干往年之事至今驚魂雷霆咫尺培養之氣無不摧折於是乎門將禁疏之法駸駸然作而幺麽逆豎懲討之論擧多在禁令之中以至於煥之匡救之疏門將瞋目而拒之承宣相顧而遲之此習一成殿下雖覺其非導之容之使之來四方之言有識之士固已寒心於禁令二字孰肯開口吐言自失語默之義也殿下念及於此則想不待臣言之畢而必有所爲之凜然者也臣愚死罪請以近日之事爲殿下反復之殿下之不許召接荐下嚴敎豈不以伊日大臣諸臣不能無然疑於靜攝之敎而惟宇賊之討是請是急乎不忠無狀萬戮猶輕之罪大小諸臣夫旣自知而靜究厥由亦豈非殿下之所以致之也前後處分之屬於討逆邊一切用顚倒之術不用關和曲費周遮不見信於廷臣亦屢矣殿下何不少加反省而仍此激惱不許直宿不許入診竝與藥院提擧而不備其員也臣歷日竢勘不敢復爲呼籲之計而目見煥之疏見阻之事不勝憂慨按住不得敢此冒死略陳伏乞亟令政院捧納其疏快賜允兪召接藥院議定湯劑仍卽廓揮乾斷掃蕩凶醜明示禁令之爲過擧則太平萬世自今伊始臣言不知裁尤合死罪臣無任云云答曰省疏具悉三銓疏之未徹何關於閫帥之差出乎深夜瀆撓語多不擇反有營救前領府之意揆以分義寧容若是乎
정조 16년
弘文館校理李貞運副修撰金義淳等伏以日前承款罪人宇鎭已拿到近畿之地而下敎有姑爲送置湖西邑待還宮後拿來之命矣王章未伸輿憤久鬱今旣迫到近地則事當不待時拿致王府亟正典刑而旋蹕有日尙遲拿來之命一日二日群情憂鬱抑塞轉益罔措而在聖上揮乾斷而嚴天討之義豈容若是伈泄拕延時日乎臣等謂逆賊宇鎭卽速拿來夬施邦憲宜矣
정조 16년
大司憲趙宗鉉執義申禹相司諫柳雲羽掌令鄭景祚持平高宅謙李翊模獻納朴瑞源正言韓商新等疏曰伏以殿下過中之擧何爲而至於此耶玉候之欠和今幾日矣群情之焦迫已不勝言而內局之臣次第遞免嘗藥無人院中之亦令屛黜診察無路正宜竝直之日乃有空院之擧人心之憂遑國體之虧損當復如何第伏念殿下一身上奉殿宮之重下係億兆之望其調護之方節宣之道宜無所不用其極而今乃廢却常行之規反忽所愼之戒此豈平日仰體惟疾之聖孝也哉古人所謂陛下縱自輕奈太后宗廟何者無乃近之乎以殿下明聖若或念及於此想不待臣等之言而必有所幡然感悟者矣臣等宜卽肅命求對少伸此煼灼之忱而靜攝之中瀆撓是懼相率齊籲冀回天聽適値喉司一空無以呈徹徊徨禁扃終宵繞壁今又來詣仰干崇嚴伏乞聖慈淵然深思亟降明命使藥院備員直宿醫官如例診候議定當進之劑以慰臣民之望焉臣等無任云云
정조 16년
吏曹判書金思穆參判李在學參議沈煥之等疏曰伏以聖候靜攝今已六日矣大小群情夙宵煼憂惟冀藥院之入診珍劑之議定天和遄復翼瘳奏慶而此際藥院諸臣竝賜遞解旣無嘗藥之任又無診候之路擧朝焦遑之狀姑勿論其於保嗇聖躬之道豈不萬萬罔措耶雖玉候康寧之時猶不可一日無藥院況當靜攝之際入診直宿俱不容少緩而不緩而不得入診不得直宿歷屢日而又使藥院一空揆以國體寧有是事耶其所備員一時爲急而前望命入乃在開政之前故不敢循例排望以爲備員之地區區下情益不勝焦煎悶鬱之至玆敢冒萬死聯陳短章伏乞聖明亟加三思卽令藥院備員俾得以入診承候千萬顯祝臣等無任云云
정조 16년
行左承旨李集斗疏曰伏以臣方値聖候靜攝之中其在義分有除必膺豈敢爲違傲之計而臣與都承旨趙尙鎭有外從應避之嫌在下當遞自是院規召牌之下玆不得不援例陳章冒瀆崇聽伏乞聖明亟賜遞改以存公格以安私分焉臣乞免之章贅陳焦迫之狀冀許允兪之音玉體愆度今幾日矣而藥院久曠提擧不備診候議藥晷刻爲急前後稟啓尙不蒙允上下相持虛度時日此何景色此何擧措中外焦遑已無可言而自有邦國爲君爲臣以來君有疾病幾過旬日所以爲臣者尙無承候嘗藥之擧而其可曰有臣分乎臣等不忠之罪不誠之失益無所逃而此豈可使聞於隣國者乎聖候快復雖臻勿藥之慶爲臣子者固當趨進以爲攢賀之不暇而況違豫多日未蒙翼瘳之休則尤宜隨時診候鎭日議藥俾盡在下之誠也何如是伈泄了無動靜患候加減尙未診察其所煎迫當復如何伏願殿下特許方寸之地使諸臣登筵問候卽出提擧之任率醫官對症論藥以補聖上節宣之方以伸群下焦灼之忱區區祈祝之至臣之所以有慨于中者卽大僚之處分也一則原任老臣也一則藥院都提也當初求對雖出懲討之義而旣承靜攝之敎則旋爲承候之請若下入侍之命卽地登對詳察脈候隨症進劑至如移直之道問安之節趁時擧行而不此之爲退出朝房率諸卿宰更欲請討者前後不審而兩大臣之旣承嚴譴之後左揆以其時任雖有身𧏮如可强作則舁疾入闕卽請承候之地而亦不出此只自胥命今至屢日坐視此等罔措之擧臣實莫曉憂愛之極言不知裁尤增悚蹙臣無任云云
정조 16년
獻納李羽晉疏曰伏以臣昨陳瀝血之請未效格天之誠終宵繞壁不勝痛惋之至噫彼尙喆干紀之罪宇賊滔天之逆尙令人心膽俱寒毛骨盡竦卽係神人之所共憤王法之所必誅而備忘一下朝紳驚慌物情沸騰承宣之覆難三司之守閤可見擧國同聲之忱而天聽終不可回汗號終不可反則國不得爲國人不得爲人此試不得請則不可止也凡今日北面之臣苟具秉彝之天孰敢有奉承之理乎上下相持威怒荐降情志否隔景色愁沮不料聖明之世有此非常之擧也且殿下每有過中之辭命預慮群下之爭執輒以卑微無識之流權差近密遽令頒布其有累於明出納重絲綸之政誠非細故臣於頃年待罪館職亦嘗輒有箚陳而區區憂愛之忱竊爲殿下惜此擧也臣以僇辱之身雖不得身入脩門齊聲叫闔而忠憤所激不避煩瀆之誅玆敢趨伏闕下申控血懇伏願聖明深念群情之不可遏國賊之不可赦亟降反汗之命以正常綱而存大防焉臣無任云云
정조 16년
正言李明淵疏曰伏以臣於被論竢勘之中竊聞道路所傳逆賊宇鎭拿到湖西地方而有姑爲遲滯押來之命云故臣未諳虛實不勝訝鬱卽伏見小報因堂箚有院啓而誨責繼下竝賜斥退臣雖未知箚辭之如何槪是亟伸王章之請也噫嘻此賊之戴頭偃息亦已久矣今幸天聽有孚邦憲將行而中路逗遛拖日此久輿憤之激視刻如年論思之地宜有疾聲之請出納之臣無怪捧入之稟而不惟不賜允從迺反竝加摧折臣未敢知聖敎中收殺卽指何日出場豈有他道哉向於賓筵殿下諄諄然旣諭於大臣諸臣矣方今之道惟當卽刻設鞫捧結案不待時行刑尙何有可待之事耶伏願殿下亟令王府催促拿致劃卽正法仍命收還儒臣承宣遞差之敎焉臣不敢以言官自處而區區憂愛之忱竊附匡救之義有此冒煩唯聖明垂察焉臣無任云云答曰箚疏具悉矣
정조 16년
同副承旨具修溫疏曰伏以臣才旣譾劣質又庸鈍自量生平最居人下而濫陞緋玉謬通銀臺捱分已過招郵是懼畢竟卑微之斥非止一身之僇辱而已臣旣無恩怨於李敬心則此果何爲而發也臣與李秉鼎初未嘗不親而聽言觀貌終非吉人凶國禍家固其伎倆故疎絶之意自露於形跡譏斥之端每發於辭氣則深怒旣積威喝轉深早晩顚沛臣固自知果然侮衊之辱遂出於渠之所自起廢通枳之私人此莫非臣不量孤覊妄受疑怒之罪第臣之所自撫躬傷痛者緣臣不肖忝厥祖先因臣無狀累及門戶自分聖世之棄物無望周行之廁跡今於千萬夢想之外屢降除旨以臣爲承政院同副承旨者天牌繼臨闔門攢祝鄰里聳賀驚惶感泣罔知攸措伏況臣之先祖故集賢殿校理臣人文幸値曠感之辰特蒙褒贈之典恩絶古今榮及幽明雖以叩謝之忱當盡竭蹶之義而顧臣遭罹實深私門之辱念臣情踪尤增淸朝之羞隕結縱期於生死廉防難壞於造次召命再下違傲重犯又況唐津林聖澤擊錚構誣臣叔父罔有紀極血冤弸中略此附陳惟聖明俯垂諒察亟賜嚴處仍治臣逋慢之罪以肅朝綱卽令選部勿復檢擬臣於承宣之望俾安私分以快人心不勝幸甚臣無任云云答曰省疏具悉觀此疏辭李敬心卽李秉鼎之私人云云大抵論人駁人卽臺閣之公議爲之者豈敢受其指嗾嗾之者豈敢逞其私憾乎如原疏所論則其流之害可勝言哉今日朝廷意謂無權奸之敎人疏啓之弊習秉鼎乃敢爲此乎其說旣登於公車則不可置之疑信之科令政院嚴問於前正言李敬心處以啓爾之情勢似然本職許遞
정조 16년
吏曹參議沈煥之疏曰伏以聖候靜攝今至九日而藥院不得備員入診廷臣不得如例問安上下閉塞進退憂煎銀臺六房如不識出納惟允之義豸冠兩司不敢請軒陛一寸之地此何等國體此何等時事也宗社豈無岌嶪之憂朝野實有泮渙之嘆而大臣或陳箚說病或奉旨退處闕外諸宰或乍聚旋散曾無一人排閽敢諫力回天聽者臣等皆麤疎一漢將之罪人耳然伏惟殿下之聖德縱有日月之暫蝕應無風雷之終晷何待獻箴之愚言乃恢轉圜之大度耶臣竊伏謂聖人之心與天地相開翕而天地之氣亦與聖人相流通也今殿下一聖人也而我東天地之所倚着也殿下之心和則天地之心和殿下之氣和則天地之氣亦和而二儀位萬物育小人退而消君子進而長矣在昔聖人居君師之位贊天地之化者無不若是而況又殿下恭御一代泰來之運將開萬世太平之基則所宜益愼一德於身心辭氣政法號令之間以宣導和氣迓揚休命近自朝廷百官遠至海隅黎庶涵以大化偕之大道無一夫不獲其志無一物不遂其性而聖體康寧翕受諸福用之有敷錫之慶矣第伏瞷殿下數年以來聖心或未全其和大德有或虧其功遂至動靜違度而有以失天地之法象賞罰循意而足以招四方之物議而卿大夫憂懼不敢言委巷之士奔走不遑寧是豈聖人之世所以建其有極養以太和以致其熙熙蕩蕩之氣象者夫亂賊者天下之所共討也義理者秉彝之所同得也有亂賊而不討則天下淪喪矣有義理而不明則秉彝梏亡矣凡今爲殿下之臣者尙能着眼於義理而大聲於亂賊者蓋其一脈之氣本於祖宗朝四百年培養而成於我聖明一初振作之化矣雖然世道難高人情喜汙苟或一變於利害寵辱之際而秉彝日喪志氣乃疲則所欲者孰甚於爵賞所惡者孰甚於譴罰于于滔滔不復以義理爲天下之大事甚則亦將至於縱亂賊而傍觀保妻子而自謀矣以殿下聖圖之遠曷不惕若干是而益思所以振起其志鼓舞其氣以作我國家之元氣也哉夫士者有國之榮衛也言官者殿下之耳目也榮衛涸則國將病矣耳目壅則殿下誰與聞昌言而討有罪哉雖然泮宮諸生抱疏函而徊徨衢路臺省衆官捲啓草而狼狽嶺海猶未足道也嗚呼象魏懸法以某事某言著爲禁條者乃國家安危存亡之所係也夫以舜禹之聖而有闢門設鼓之義湯武之聖而有陳誥獻箴之臣彼四聖豈以德或未純政或有疵而然歟蓋欲通天下之志而集衆人之善以爲政耳臣愚竊伏謂殿下豈眞以此設禁之擧謂爲盛德可以服一世之人心而垂萬代之王法者耶聖心蓋以爲朝臣忠不足以討賊語不足以明義而聖聰之不足留也亂賊之不足懼也耳然今之卿大夫諸生未必盡是達理能言之士而惟其討逆之義則發於天性均於爲國之忱耳雖或言有得失事有可否而若其本意則善殿下惟宜竝受而裁擇之言固是則奬而用之如其有病則不用而止何損於大義而又須罪之也言之未善猶可罪也設法而禁之不亦殆乎臣愚又竊伏謂殿下聖神文武聞人之言則知其公私邪正審國之勢則明於安危緩急是以言則謂有可闢而勢則謂須自制也雖然聖人之聰明有所未周天下之事變常出不虞則是奚可以所已然之定跡盡決其所將然之活機乎嗚呼巨魁偃息國讎未除餘孽觀望天討遂稽宗社之隱憂溢目士女憤涕未晞矣殿下不以此時廓揮乾斷如風斯迅如雷斯厲揭義理於中天赫日措國勢於泰山磐石而猶欲雍容煦濡舞干羽於七旬之後臣實惑焉今夫宇賊蓋一幺麽小豎耳其誅其竄似不足論於國勢安危而若其所係則重身爲逆謀之樞紐名在鞫案之關石矣假使尙喆有世宥之勞其在王法不可低仰而況是自點之世龍也則寧有一毫減等之議哉嗚呼法一撓則亂賊無所畏亂賊無畏則國勢弱而危亡之階成矣今殿下以祖宗金石之典闊狹經權太似所欲之從心以朝廷搢紳之臣顚倒愚智殆若兵家之嬰兒遽賜禮葬而物情沸騰則去其名而存其實旋允臺請而群議準待則迂其路而匿其跡遂使諸臣不聞逮捕之出於該府不知押置之在於某邑疑其事而無所據則不敢筆之於奏牘筆之牘而有所懼則不敢投之於公匭而噫彼在院之臣亦不得發令於胥吏矣假有一牘欲令呼呈則吏皆瞠視環立口不吐一聲當此之時縱有賈誼治安之策胡銓斥和之疏止爲喉院之故紙而已矣臣愚死罪竊爲殿下惜此數者非常之擧也人或曰今則聖世也如日月在上群妖萬怪莫敢遁其形此事何足深慮云而臣之私憂過計則有之夫法者一創而不復除行之漸熟則見者習而不驚聞者恬而不憂遂爲應行之定制而書之金石藏之王府矣假使天下後世之有王者欲取法於殿下而又不慮亂臣權奸盜太阿而弄威福遂以司喉舌之患得鄙夫把禁闥之無恥殘弁同惡相濟力拒其忠臣義士之抗疏叫閽者則其國勢之危且急將如何哉嗚呼三司之官殿下之三司也朝廷之臣殿下之朝廷也方三千里社稷山川孰非祖宗朝之憂勤所創精一所傳以至於殿下而爲此正大光明之洪業也三司之所尙者言議朝廷之所重者體貌社稷山川之所依而所係者實惟殿下之一心也而一番閱了聖明之過擧則一國震盪所謂言議者一層消落所謂體貌者一層摧敗輒如草木之方夏而遽被嚴霜無復生氣矣夫如是則社稷之所依於殿下者豈不震驚也山川之所係於殿下者安得寧謐也而其所傷者皆殿下之聖德也所壞者皆朝廷之大體耳顧何損於三司卿大夫之退爲私計也嗚呼今之爵祿於國者未必盡是忠藎之士亦未必盡是不忠不誠之人則殿下所以待之者有乖九經之義而雖有志士抑亦慷慨流涕惟欲歸塡於溝壑而已矣殿下之國計孰恃而不熟慮之殿下之國憂誰恃而不深圖之也三代之後堯舜文武之大道今托在於殿下一人矣臣愚死罪區區所仰期於殿下者不惟光闡堯舜文武之丕基大業於當今之一代耳伏望殿下爲天地立心爲四時治氣爲生民萬萬世太平亟命藥院備員入診仰稟珍劑之用否仍許諸臺循例詣廳陳論衮職之得失蕩開朝著愁沮憂菀之志養成百姓八域雍和舒泰之象焉今臣出位進言極知猥越而秉彝所發不能自抑以致瀆撓於靜攝之中伏乞聖慈勿以人而廢言仍治臣僭妄之罪以肅朝綱焉臣不勝瞻天望聖激切屛營之至云云答曰省疏具悉抱匭排閽之擧分數太過縷縷齗齗之說似是而非爾其勿辭察職
정조 16년
執義申禹相掌令鄭景祚持平高宅謙持平李翊模獻納朴瑞源正言韓商新等疏曰伏以臣等俄登筵席以逆宇正法事有所爭執而忱誠淺薄未承允兪之音及夫筵退之後卽伏見傳敎下者有逆宇喬桐府島配之命臣等相顧愕眙誠不勝抑塞之至噫嘻痛矣逆如宇賊妖如宇賊而至今假息已是失刑之大者況自島而陸自湖而畿王章未伸輿憤益激而群下之所以仰恃者只是一問之聖敎矣不意今者初無王府之拿問直有近島之移配此何事也渠之千罪萬惡已盡臚列於前後疏啓之中不復煩陳而今以已承款未正刑之罪人遽然酌處漸就惟輕則王綱泯矣天理斁矣思之及此豈不凜然而寒心哉臣等謂逆賊宇鎭喬桐府移配之命亟爲還收依前臺啓設鞫得情夬正王法焉臣等無任云云答曰登筵時筵敎之詳備不下於數行傳敎況傳敎書出之敎旣在入侍之時則忽於筵退之後看作意外之事又爲聯疏是果成說乎爾等遞差
정조 16년
校理成德雨林道浩副校理李貞運副修撰宋民載等箚曰伏以臣等俄者筵中伏承宇賊量處之敎縷縷爭執誠未回天繼陳所懷又下不允之批筵退之後憂憤轉激卽伏見傳敎下者至有宇賊喬桐府押付之命噫嘻凶如宇賊逆如宇賊而幾年假息今始拿來庶見乾斷之廓揮天討之亟行而向者中路之放釋已是萬萬非常之擧今日近島之押置尤是萬萬意慮之外島非遠海律止編配噫宇賊卽已承款之極逆也往古來今曷嘗有旣拿還放置之近地之事也哉義理之斁絶已矣無論亂賊橫恣凜然寒心思之及此直欲無生玆敢相率呼籲更陳沬血之忱伏乞聖上亟寢宇賊喬桐府押付之命仍令王府卽速拿來夬正典刑少洩神人之憤焉取進止答曰省箚具悉爾等擧措雖異於兩司筵中屢陳所懷則又何聯箚乎
정조 16년
草莽臣宋煥箕疏曰伏以臣於本月十一日準承政院本月初八日成帖以臣爲司憲府掌令斯速上來事有旨者臣聞命震駴若隕淵谷伏念臣衰悴餘生沈疴待盡頃叨縣宰稽違嚴命罪戾甚重誅譴宜加而幸荷聖慈體諒庶得安意就盡感祝之私靡有涯極不料華銜新命遽降於床笫懍綴中微分惶蹙益無容措而竊恨天日之明猶有所遺照也螻蟻賤臣前後蒙恩極其隆厚圖報之忱罔敢或弛向因百里之任豈不欲赴闕陳謝獲瞻淸光仍試民社之間以效涓埃之報而顧以私慼悲苦之餘衰朽忒甚宿疾風痰之症轉益沈篤半身痺疼日夜呻楚廢食貼席氣息如綫實無以自力登道終未免違命負恩迄自悚恧而已臣之屢被恩除一未承膺者只爲分不敢當而病未能堪也矧今所叨異於前職雖使賤疾不若是之甚固不容冒昧承當而見方奄奄危喘視前倍劇寧有一分起發之望哉噫近者十行綸音宣布八域其所致意於衛正學者丁寧諄復而亦極惓惓於招延遺逸矣士生斯世遭値明時孰不願仰承聖化得效愚忠而今臣庸陋不足以忝冒淸秩衰癃不可以强策趨承俯仰跼蹐慙懼實深區區情勢其亦慼矣敢冒萬死力疾哀籲伏乞聖明俯察悶迫之情收還召命鐫削職名俾安微分仍治臣前後逋慢之罪以肅朝綱千萬幸甚臣無任云云答曰省疏具悉春煦向暄政宜登道爾以林下讀書之士必不設爲托辭以緩敦迫之擧予所延佇之思日甚一日爾須體予此意速圖幡然無負如渴之望事下諭于掌令宋煥箕
정조 16년
行都承旨洪明浩坐左承旨趙衍德坐直右承旨林濟遠坐左副承旨洪仁浩坐右副承旨申耆坐同副承旨李思祚坐直注書二員未差假注書尹行直仕鄭尙愚仕直事變假注書任㸁仕